12. ฐานะการเงินและผลการดำเนินงาน

    1.  งบการเงิน

รายงานการสอบบัญชี

ในรอบระยะเวลาบัญชี 3 ปีที่ผ่านมา
ผู้สอบบัญชีได้ให้ความเห็นต่องบการเงินของบริษัทไว้ในรายงานของผู้สอบบัญชีรับอนุญาตแบบไม่มีเงื่อนไข

ตารางสรุปงบการเงินรวมและอัตราส่วนของงบการเงินที่สำคัญ ปรากฏตามเอกสารแนบ 3

(2) คำอธิบายและการวิเคราะห์ฐานะการเงินและผลการดำเนินงาน

งบการเงินรวมของบริษัท เจริญโภคภัณฑ์อาหาร จำกัด (มหาชน) (CPF) ได้รวมบัญชีของ CPF
และบริษัทย่อย จำนวน 24 บริษัท ตามที่กล่าวไว้ในหมายเหตุประกอบงบการเงิน สำหรับปีสิ้นสุดวันที่
31 ธันวาคม 2544 โดยในระหว่างปี 2544 CPF มีบริษัทย่อยเพิ่มขึ้น 1 แห่ง ได้แก่ Aqua
Beauty, Inc. ซึ่งเป็นบริษัทย่อยที่จัดตั้งขึ้นใหม่ในประเทศสหรัฐอเมริกา
เพื่อใช้เป็นช่องทางในการจำหน่ายและการขยายตลาดสินค้าอาหารทะเลในสหรัฐอเมริกา
ยอดขายของบริษัทย่อยดังกล่าวในปี 2544 มีจำนวนประมาณ 38 ล้านเหรียญสหรัฐอเมริกา
หรือประมาณ 1,670 ล้านบาท นอกจากนี้ จากการที่ CPF ได้รวม Charoen Pokphand (USA),
Inc. (CP USA) เข้ามาเป็นบริษัทย่อย ในระหว่างปี 2543 จึงทำให้ยอดขายของปี 2544
มียอดขายของ CP USA เข้ามารวมอีกประมาณ 120 ล้านเหรียญสหรัฐอเมริกา หรือประมาณ
5,288 ล้านบาท

ในเดือนมีนาคม 2544 CPF ได้ออกหุ้นกู้ จำนวน 7,000 ล้านบาท เพื่อนำมาชำระคืนเงินกู้ระยะสั้น
หุ้นกู้ ดังกล่าวได้รับการจัดอันดับเครดิตตราสารหนี้โดยบริษัท ไทยเรทติ้ง แอนด์อินฟอร์เมชั่นเซอร์วิส
จำกัด ที่ระดับ “A+” และเมื่อเดือนกันยายน 2544 CPF ได้เปลี่ยนแปลงมูลค่าหุ้นที่ตราไว้ (Par
value) ของบริษัทจากเดิมมูลค่าหุ้นละ 10 บาท เป็นมูลค่าหุ้นละ 1 บาท

ในด้านการบริหารจัดการ
นอกเหนือจากการพัฒนามาตรฐานการผลิตของบริษัทให้ได้ตามมาตรฐานสากลมาอย่างต่อเนื่อง ในปี
2544 บริษัทยังได้เริ่มโครงการพัฒนาระบบบริหารจัดการ
เพื่อนำระบบการวางแผนทรัพยากรขององค์กร หรือ ERP (Enterprise Resources
Planning) มาใช้ในการบริหารงาน
ซึ่งจะช่วยให้ผู้บริหารสามารถตัดสินใจทางธุรกิจได้อย่างรวดเร็วภายใต้การวางแผนการใช้ทรัพยากรให้เกิดประโยชน์สูงสุด
และในขณะเดียวกัน พนักงาน ลูกค้า หุ้นส่วนธุรกิจและคู่ค้า
สามารถรับรู้ข้อมูลข่าวสารของบริษัทได้ตามความ เหมาะสมของแต่ละกลุ่มด้วยความสะดวก รวดเร็ว
และถูกต้อง โดยในการนี้ บริษัทได้เลือกโปรแกรมสำเร็จรูปของ SAP
มาใช้กับระบบงานด้านบัญชีการเงิน และด้านปฏิบัติการ และใช้โปรแกรมสำเร็จรูปของ
PeopleSoft กับระบบงานด้านบริหารทรัพยากรบุคคล
ปัจจุบันบริษัทอยู่ระหว่างการจัดทำกระบวนงานมาตรฐานให้สอดคล้องกับระบบการทำงานของโปรแกรมสำเร็จรูปดังกล่าว
และคาดว่าจะสามารถนำมาใช้งานจริงกับบริษัทนำร่อง (Pilot Company) ในกลุ่ม CPF
ภายในปลายปี 2545

ผลการดำเนินงาน

โครงสร้างรายได้

[TABLE]

* ยอดขายในปี 2543 ของ CP USA เป็นยอดขายตั้งแต่วันที่ 15 สิงหาคม 2543 ซึ่งเป็นวันที่ CP
USA เข้ามารวมเป็นบริษัทย่อย

ส่วนงานสายสัตว์บก

ยอดขายของส่วนงานสายสัตว์บกในปี 2544 เพิ่มขึ้นจากปีก่อนกว่าร้อยละ 20
ซึ่งส่วนใหญ่เป็นผลมาจากการเพิ่มขึ้นของยอดการส่งออกเนื้อไก่
และการเพิ่มขึ้นของราคาขายเนื้อสัตว์ภายในประเทศ โดยยอดขายของกลุ่มสินค้าหลัก ประกอบด้วย

อาหารสัตว์ - ยอดขายเพิ่มขึ้นจากปีก่อนเพียงเล็กน้อยประมาณร้อยละ 4 เนื่องจากการเพิ่มขึ้นของ
ปริมาณ และราคาขาย

พันธุ์สัตว์ - ยอดขายเพิ่มขึ้นกว่าร้อยละ 28
เนื่องจากปริมาณความต้องการพันธุ์สัตว์ที่เพิ่มขึ้นเป็นอย่างมาก
ส่งผลให้ปริมาณการขายและราคาขายเพิ่มขึ้น

เนื้อสัตว์ในประเทศ - ปริมาณการขายและราคาขายเนื้อสัตว์ในประเทศเพิ่มขึ้น
ส่งผลให้ยอดขายของสินค้าในกลุ่มนี้เพิ่มขึ้นจากปีก่อนกว่า ร้อยละ 23

เนื้อสัตว์ส่งออก - มีอัตราการเพิ่มขึ้นของยอดขายสูงมากเมื่อเทียบกับปีก่อน
คือเพิ่มขึ้นประมาณร้อยละ 54 โดยเป็นการเพิ่มขึ้นทั้งราคาขายและปริมาณขาย
โดยมีสัดส่วนของการส่งออก เนื้อไก่แช่แข็งและเนื้อไก่แปรรูป ในปี 2544 เท่ากับ 47 : 53 ทั้งนี้
จากการที่บริษัทได้มีการลงทุนขยายกำลังการผลิตในปีที่ผ่านมา
ส่งผลให้บริษัทสามารถผลิตเนื้อสัตว์ที่มีคุณภาพตามมาตรฐานที่ลูกค้าต้องการได้เพิ่มขึ้น
โดยเฉพาะลูกค้าในกลุ่ม EU นอกจากนี้ ในปี 2544
บริษัทยังได้มีการพัฒนาผลิตภัณฑ์เนื้อสุกรปลอดสารเพื่อการส่งออก
ซึ่งแม้ว่ายอดขายจะมีจำนวนไม่มากนัก (ประมาณร้อยละ 3 ของยอดเนื้อสัตว์ส่งออก) แต่ในอนาคต
ตลาดส่งออกของเนื้อสุกรปลอดสารยังมีโอกาสขยายตัวได้ อีกมาก

CP USA - ยอดขายของ CP USA คิดเป็นร้อยละ 7 ของยอดขายรวมของ CPF และบริษัทย่อยใน
ปี 2544 โดยมีอัตราการเติบโตของยอดขายเท่ากับร้อยละ 38 หากเปรียบเทียบกับ ยอดขายของ
CP USA ในปี 2543 เต็มทั้งปี

ส่วนงานสายสัตว์น้ำ

ยอดขายของส่วนงานสายสัตว์น้ำในปี 2544 เพิ่มขึ้นจากปีก่อนร้อยละ 7 ประกอบด้วย
ยอดขายของกลุ่มสินค้าหลัก ดังนี้

อาหารสัตว์ - มีอัตราการเพิ่มขึ้นของยอดขาย ประมาณร้อยละ 11
ซึ่งส่วนใหญ่มาจากการเพิ่มขึ้นของปริมาณการขาย อันเป็นผลจากการเลี้ยงกุ้งที่เพิ่มขึ้น

พันธุ์สัตว์ - ยอดขายมีอัตราการเพิ่มขึ้นอย่างก้าวกระโดด คือเพิ่มขึ้นถึงร้อยละ 94
จากการเพิ่มขึ้นของยอดขายจากผลผลิตของฟาร์มเพาะพันธุ์สัตว์น้ำ เช่น ลูกปลาทับทิม ลูกกุ้งกุลาดำ
และลูกกุ้งก้ามกราม เป็นต้น

เนื้อสัตว์ส่งออก - มูลค่าการขายในปีนี้ลดลงจากปีก่อนประมาณร้อยละ 3
โดยมีสาเหตุหลักมาจากราคากุ้งในตลาดโลกที่ลดลง อย่างไรก็ดี
ปริมาณการส่งออกของบริษัทยังคงเพิ่มขึ้นจาก ปีก่อนถึง ร้อยละ 16

โครงสร้างกำไร

อัตรากำไรจากการดำเนินงานต่อยอดขายของส่วนงานสายสัตว์บกในปี 2544
เพิ่มขึ้นจากปีก่อนร้อยละ 3
อันเป็นผลมาจากภาวะราคาเนื้อสัตว์ในประเทศและปริมาณการส่งออกของเนื้อสัตว์แช่แข็งและอาหารในส่วนงานนี้ปรับตัวดีขึ้นเป็นอย่างมาก
แต่ในขณะเดียวกัน
จากการที่ต้นทุนวัตถุดิบที่ใช้ในการผลิตอาหารกุ้งมีราคาสูงขึ้นและราคากุ้งในตลาดโลกที่ลดลง
ส่งผลให้อัตรากำไรจากการดำเนินงานต่อยอดขายของส่วนงานสายสัตว์น้ำในปีนี้ลดลงจากปีก่อนถึงร้อยละ
6 และทำให้อัตรากำไรจากการดำเนินงานรวมลดลงจากร้อยละ 9 ในปี 2543 เหลือ ร้อยละ 8
ในปี 2544 ในด้านภาระดอกเบี้ยจ่ายของปี 2544 มีจำนวนใกล้เคียงกับปี 2543
ส่วนภาษีเงินได้ในปี 2544 มีจำนวนสูงขึ้น โดยเพิ่มจาก 881 ล้านบาทในปีก่อน เป็น 1,166
ล้านบาทในปีนี้ เนื่องจากในปี 2544 กำไรจากส่วนงานที่ต้องเสียภาษีเงินได้มีจำนวนเพิ่มขึ้น
ในขณะที่กำไรจากส่วนงานที่ได้รับยกเว้นภาษีเงินได้มีจำนวน ลดลง ในส่วนของ CP USA
ความสามารถในการทำกำไรได้ปรับตัวดีขึ้น โดยขาดทุนขั้นต้นได้ลดลงจากร้อยละ 18 ในปี 2543
เหลือเพียงร้อยละ 3 ในปี 2544 และขาดทุนสุทธิลดลงจาก 27.5 ล้านเหรียญสหรัฐอเมริกาในปี
2543 เหลือเท่ากับ 14.6 ล้านเหรียญสหรัฐอเมริกาในปี 2544 นอกจากนี้ ในปี 2545 CP USA
จะมีรายจ่ายลงทุนในการปรับปรุงระบบบำบัดน้ำเสีย ซึ่งเมื่อแล้วเสร็จจะทำให้ CP USA
สามารถใช้กำลังการผลิตของโรงชำแหละได้อย่างมีประสิทธิภาพขึ้น สรุปผลประกอบการในภาพรวม
กำไรสุทธิของบริษัทในปีนี้ มีจำนวน 3,587 ล้านบาท เพิ่มขึ้นจากปีก่อน 199 ล้านบาท

การจ่ายเงินปันผล

คณะกรรมการบริษัทได้ประกาศจ่ายเงินปันผลให้แก่ผู้ถือหุ้นจากผลการดำเนินงานปี 2544
เป็นเงินทั้งสิ้น 2,101 ล้านบาท ซึ่งคิดเป็นร้อยละ 59 ของกำไรสุทธิประจำปี
โดยแยกเป็นเงินปันผลจ่ายสำหรับผลการดำเนินงานแต่ละไตรมาส ดังนี้

ปี 2544 อัตราเงินปันผลจ่าย จำนวนเงินรวม

(บาทต่อหุ้น) (ล้านบาท)

 ไตรมาสที่ 1 0.10 382

ไตรมาสที่ 2 0.16 611

ไตรมาสที่ 3 0.17 649

ไตรมาสที่ 4 0.12 459

รวม 0.55 2,101

หมายเหตุ

(1) เนื่องจากในไตรมาสที่ 3 ของปี 2544 CPF
ได้มีการเปลี่ยนแปลงมูลค่าหุ้นที่ตราไว้จากเดิมหุ้นละ 10 บาทเป็น หุ้นละ 1 บาท
ซึ่งมีผลทำให้หุ้นที่ออกและเรียกชำระแล้วมีจำนวนเพิ่มขึ้น ดังนั้น อัตราเงินปันผลจ่ายของไตรมาสที่ 1
และ 2 ที่แสดงในตารางข้างต้น จึงได้ปรับปรุงใหม่เสมือนว่าจำนวนหุ้นเพิ่มขึ้น
เนื่องจากการเปลี่ยนแปลงมูลค่าหุ้นดังกล่าวเกิดขึ้นตั้งแต่ต้นปี
ทั้งนี้เพื่อให้อัตราเงินปันผลจ่ายของไตรมาสที่ 1 และ 2 เทียบเคียงกันได้กับของไตรมาสที่ 3 และ
4

(2) เงินปันผลสำหรับผลการดำเนินงาน ประจำไตรมาสที่ 4 ปี 2544
คณะกรรมการได้เสนอจ่ายเป็นเงินปันผลประจำปี ซึ่งที่ประชุมสามัญผู้ถือหุ้น ครั้งที่ 1/2545
ที่กำหนดให้มีขึ้นในวันที่ 17 เมษายน 2545 จะพิจารณาอนุมัติต่อไป

(3) เงินปันผลของไตรมาสที่ 3 และ 4
จ่ายจากกำไรสุทธิของกิจการที่ได้รับยกเว้นภาษีเงินได้ตามพระราชบัญญัติส่งเสริมการลงทุน พ.ศ.
2520

ฐานะการเงิน

สินทรัพย์

ณ วันที่ 31 ธันวาคม 2544 สินทรัพย์รวมของ CPF และบริษัทย่อย มีจำนวน 51,961 ล้านบาท
ประกอบด้วย สินทรัพย์หมุนเวียน 22,765 ล้านบาท ที่ดิน อาคาร และอุปกรณ์ 20,874 ล้านบาท
เงินลงทุนระยะยาวและอื่นๆ 8,322 ล้านบาท การเปลี่ยนแปลงที่สำคัญในส่วนประกอบสินทรัพย์ในปี
2544 เมื่อเปรียบเทียบกับปีก่อน มีดังนี้

1)  การเพิ่มขึ้นของสินทรัพย์ถาวร จำนวน 3,596 ล้านบาท
    ซึ่งเป็นรายจ่ายลงทุนทั้งในส่วนที่เป็นการขยายงานและซื้อสินทรัพย์ทดแทนตามปกติ
    และส่วนที่เป็นโครงการลงทุนใหม่ตามแผนการเพิ่มทุนในปี 2543

2)  การลดลงของมูลค่าเงินลงทุนในหลักทรัพย์ในความต้องการของตลาด ประมาณ 1,622
    ล้านบาท เนื่องจากราคาตลาดของเงินลงทุนดังกล่าวลดลง อย่างไรก็ดี
    ราคาตามบัญชีของเงินลงทุนดังกล่าว ณ วันที่ 31 ธันวาคม 2544
    เมื่อเปรียบเทียบกับราคาทุนยังมีจำนวนที่สูงกว่าอยู่เท่ากับ 822 ล้านบาท

โครงสร้างเงินลงทุน

อัตราส่วนหนี้สินต่อส่วนของผู้ถือหุ้นของบริษัท ณ วันที่ 31 ธันวาคม 2544 เท่ากับ 1.3 เท่า
โดยในส่วนของหนี้สิน ประกอบด้วย หนี้สินหมุนเวียน 10,863 ล้านบาท และหนี้สินระยะยาว
18,576 ล้านบาท ซึ่งคิดเป็นอัตราส่วนเท่ากับร้อยละ 37 : 63 เปรียบเทียบกับปี 2543
ซึ่งมีอัตราส่วนเท่ากับร้อยละ 62 : 38 การที่อัตราส่วนของหนี้สินหมุนเวียนในปี 2544
มีจำนวนลดลงนั้น เป็นผลมาจากการที่บริษัทได้ออกหุ้นกู้ชนิดทยอยคืนเงินต้นครั้งที่ 1/2544 จำนวน
7,000 ล้านบาท และนำมาชำระคืนเงินกู้ระยะสั้นที่มีอยู่

สำหรับรายการเปลี่ยนแปลงที่สำคัญในส่วนของผู้ถือหุ้นในระหว่างปี 2544 ได้แก่

(1) การเพิ่มขึ้นของกำไรสะสม เนื่องจากกำไรสุทธิประจำปี 3,587 ล้านบาท
    และการลดลงเนื่องจาก เงินปันผลจ่ายในระหว่างปี 1,938 ล้านบาท

(2) การลดลงของส่วนเกินทุนจากการเปลี่ยนแปลงมูลค่าของเงินลงทุนในหลักทรัพย์ในความต้องการของตลาด(สุทธิจากหนี้สินภาษีเงินได้รอการตัดบัญชี)
    1,515 ล้านบาท

นอกจากนี้ ในเดือนกันยายน 2544 ที่ประชุมวิสามัญผู้ถือหุ้นของบริษัท
ได้มีมติให้เปลี่ยนแปลงมูลค่าหุ้นสามัญที่ตราไว้จากเดิมมูลค่าหุ้นละ 10 บาท เป็นมูลค่าหุ้นละ 1 บาท
ซึ่งมีผลทำให้จำนวนหุ้นสามัญที่จดทะเบียนและ ที่ออกและชำระแล้วของบริษัท ณ วันที่ 31 ธันวาคม
2544 มีจำนวน 6,223,500,000 หุ้น และ 3,820,384,390 หุ้น ตามลำดับ

สภาพคล่อง

ในปี 2544 CPF และบริษัทย่อยมีกระแสเงินสดรับจากการดำเนินงาน 3,093 ล้านบาท
และมีเงินสดและรายการเทียบเท่าเงินสด ณ วันต้นปี 1,765 ล้านบาท
ซึ่งส่วนใหญ่เป็นเงินสดที่ได้รับจากการเพิ่มทุนในระหว่างปี 2543 ที่จะนำมาใช้เป็นรายจ่ายลงทุนในปี
2544 โดยในระหว่างปี 2544 บริษัทมีเงินสดจ่ายเพื่อซื้อสินทรัพย์ถาวรรวมทั้งสิ้น 3,418 ล้านบาท
และจ่ายเป็นเงินปันผล จำนวน 1,938 ล้านบาท สำหรับเงินสดที่ได้รับจากการออกหุ้นกู้อีกจำนวน
7,000 ล้านบาทในปีนี้นั้น บริษัทได้นำมาชำระคืนเงินกู้ระยะสั้นทั้งจำนวน ณ วันที่ 31 ธันวาคม
2544 เงินสดและรายการเทียบเท่าเงินสดของบริษัท มีจำนวน 1,572 ล้านบาท

 อัตราส่วนสภาพคล่องที่สำคัญ

อัตราส่วนทุนหมุนเวียนของบริษัทได้เพิ่มขึ้นจาก 1.2 เท่าในปี 2543 เป็น 2.1 เท่าในปี 2544
และสินทรัพย์สภาพคล่องต่อหนี้สินหมุนเวียน ได้เพิ่มขึ้นจาก 0.6 เท่าในปี 2543 เป็น 0.9 เท่าในปี
2544 ซึ่งเป็นผลมาจากการออกหุ้นกู้เพิ่มเติมอีกจำนวน 7,000 ล้านบาทในปี 2544

สำหรับความสามารถในการชำระดอกเบี้ยในปี 2544 มีอัตราส่วนเท่ากับ 4.13 เท่า
ระยะเวลาเก็บหนี้เฉลี่ย เท่ากับ 38 วัน ส่วนระยะเวลาขายสินค้าเฉลี่ยเท่ากับ 21 วัน
และมีวงจรเงินสดเฉลี่ย เท่ากับ 46 วัน

รายจ่ายลงทุน

ในปี 2544
โครงการลงทุนตามแผนงานที่ได้แจ้งไว้ในหนังสือชี้ชวนเสนอขายใบสำคัญแสดงสิทธิควบหุ้นสามัญที่ออกใหม่ที่เสนอขายแก่ผู้ถือหุ้นเดิม
ครั้งที่ 1 มีความคืบหน้า ดังนี้

  ---------------------- ----------- -- -------------------------------- --
                         ความคืบหน้า      กำลังการผลิตที่เพิ่มขึ้น                 

  ---------------------- ----------- -- -------------------------------- --

1. ธุรกิจไก่ครบวงจร แล้วเสร็จปี 2544 เนื้อไก่ชำแหละ/แปรรูป 36,000 ตันต่อปี

อาหารสำเร็จรูป 10,500 ตันต่อปี

2. ธุรกิจอาหารสัตว์ แล้วเสร็จปี 2544 อาหารสัตว์ 432,000 ตันต่อปี

3. ธุรกิจเพาะเลี้ยงสัตว์น้ำ แล้วเสร็จบางส่วน ลูกกุ้งกุลาดำ 2,000 ล้านตัวต่อปี

4. ธุรกิจอาหารกุ้ง แล้วเสร็จปี 2545 อาหารกุ้ง 360,000 ตันต่อปี

สำหรับในปี 2545 บริษัทมีรายจ่ายลงทุนที่ต่อเนื่องตามแผนงานของปี 2544 และโครงการลงทุนใหม่
ดังนี้

1. รายจ่ายลงทุนต่อเนื่องตามแผนงานของปี 2544 ประมาณ 1,000 ล้านบาท ประกอบด้วย

- ธุรกิจเพาะเลี้ยงสัตว์น้ำ 400 ล้านบาท

- ธุรกิจอาหารกุ้ง 330 ล้านบาท

- การจัดตั้งสาขา/ตัวแทนในต่างประเทศ 270 ล้านบาท

2. โครงการลงทุนใหม่ตามแผนงานของปี 2545
จะเป็นการลงทุนในธุรกิจไก่ครบวงจรเพื่อรองรับการผลิตเนื้อไก่แช่แข็งและเนื้อไก่แปรรูปเพื่อการส่งออกประมาณ
105,000 ตันต่อปี โดยมีมูลค่าการลงทุน ประมาณ 4,000 ล้านบาท
และการลงทุนก่อสร้างโรงงานอาหารสัตว์น้ำในประเทศและต่างประเทศ มูลค่าการลงทุนประมาณ
700 ล้านบาท